# Атанас Тинтеров

### от Уикипедия, свободната енциклопедия

Атанас Тинтеров български математик
Роден: | 10 юли 1857 Калофер, България
Починал: | 13 август 1927 София, България

проф. Атанас Видулов Тинтеров (11 май 1856, Калофер — 13 август 1927, София) е български математик.

Проф. Атанас Тинтеров, според едни е роден в Калофер на 11 май 1856 г., а според други - на 10 юли 1857 г. в семейството на Видул Тинтеров и Гена Атанасова. Починал на 13 август 1927 г.

Завършва математика в Университета в Одеса през 1881 г.

Проф. Атанас Тинтеров е единият от тези, които съграждат първите две десетилетия на висшето образование по математика в България.

След Теодор Монин и Емануил Иванов, до 1897 г. включително, във Физико-математическия факултет последователно постъпват математиците:

- Антон Шоурек - от 1 октомври 1890 г.
- Владислав Шак - от 1 октомври 1891 г.
- Михаил Момчилов - от 1 октомври 1891 г.
- Атанас Тинтеров - от 1893 г.
- Спиридон Ганев - от 1 октомври 1893 г.

Това са математиците в този факултет от така нареченото първo поколение, които полагат основите на висшето математическо образование у нас.

От 1889 до 1990 престижът на Физико-математическия факултет постепенно нараства и докато в началото на този период се изказват опасения, че няма да се намерят достатъчно кандидати за записване в него, то в края на този период той почти напълно задовалява нуждите на страната ни от учители, а по-късно и за преподаватели в самия него.

Проф. Атанас Тинтеров е последователно:

- Извънреден преподавател по алгебрически анализ във Висшето училище в София през 1893/94 г.,
- Извънреден професор от 1 януари 1899 г. до 1 януари 1904 г.,
- Редовен преподавател, титуляр на катедрата по основи на висшата математика от 1 януари 1904 г. до 1 февруари 1908 г.,
- Частен доцент по математика от 12 февруари 1908 г. до 1 септември 1909 г.,
- Редовен професор, титуляр на катедрата по диференциално и интегрално смятане от 1 септември 1909 г. до 15 октомври 1910 г.

Чел лекции по алгебрически анализ, основи на висшата математика, диференциално и интегрално смятане, теория на вероятностите, геометрически приложения на интегралното смятане.

Първият випуск "физико-математици", завършили през 1892 г. се състои от "16 питомци от различни краища на страната". Те са: Кирил Джанов от Карлово, Тодор Обрешков от Търново, Христо Мазнев от с. Радковци - Тревненско, Тодор Добринов от Свищов, Иван Куюмджиев от Ески Джумая, Иван П. Димчев от с. Стралджа - Ямболско, Тодор Тодоров от Сливен, Стефан Радославов от Търново, Иван Гарванов от Стара Загора, Коста Атанасов от Търново, Тодор Свещаров от Чирпан, Васил Русчев от Бяла черква - Търновско, Илия Т. Илиев от Стара Загора, Методий Божинов от с. Крива Бара - Ломско, Тодор Радов от с. Али паша - Чирпанско, и Антон Кравков от Казанлък.

Първият доцент във факултета - негов възпитаник е Георги Стоянов, назначен за доцент през 1909 г.

През 1907 г. Софийският университет, а заедно с него и Физико-математическия факултет прекарват тежко изпитание. Поради освиркването на Фердинанд от студентите, университетът е затворен, а професорите уволнени. След няколко месеца университетът е отворен и са назначени други професори. След още няколко месеца обаче друг министър уволнява новоназначените професори и възстановява старите.

След две години ново нещастие сполетява математическия институт. Във връзка със скандал между проф. Спиридон Ганев и студенти през 1910 г., професорите Емануил Иванов и Атанас Тинтеров демонстративно напускат университета, а през 1911 г. проф. Спиридон Ганев е отстранен от университета.

През 1912 г., като участник в Балканската война, умира доц. Георги Стоянов. Така в математическия институт до 1.10.1914 г. остават само проф. Антон Шоурек и младите асистенти, възпитаници на университета, Кирил Попов, Иван Ценов и Любомир Чакалов.

## [редактиране] Външни препратки

- Проф. Атанас Тинтеров

Взето от „http://bg.wikipedia.org../../../%D0%B0/%D1%82/%D0%B0/%D0%90%D1%82%D0%B0%D0%BD%D0%B0%D1%81_%D0%A2%D0%B8%D0%BD%D1%82%D0%B5%D1%80%D0%BE%D0%B2_99aa.html“.

Категории: Български математици | Математици (анализ)

##### Views

- Статия
- Беседа
- Текуща версия

##### Търсене

##### На други езици

- English